In nomine Domini amen. Par cest présent publicque instrument à tous apparisse évidamment que l’an d’icelluy Nostre Seigneur courrant mil trois cenz et trente cinq, le mardi après le dyemanche des Bordes, hore de prime, ou bourc d’Arbois en hostel Emonet de Cerdon, préuost d’Arbois, en la quarte indition, dou pontificament nostre sainct père en Jhésucrist, nostre seigneur Benedit, par la permission diuine pape, en l’an second, en la présence de moy notaire publicque de l’auctoritez l’emparaour desos escript et des tesmoins desos nommez. Personelment establiz nobles hommes et discrez messires Dyemanche de Salins, cheualiers, gardiens de part de très hault et noble prince messire Loys, conte de Flandres, de Nyuers et de Rathel en sa terre de Bourgoigne, messire Eudes de Chois, sire en lois, et messire Guillet de Sancey, consaillours et coadiutours dudict monseigneur Dyemanche, en nomz de mondit seigneur d’une part, et religieuse persone, frères Renault, priours dou priorez d’Arbois, messire Jehans de la Grange doudit luef, cheualiers, la plus grant partie des gentils homes et gentil femes, en noms de lour et de lour homes, li vniuersitey des clercs et des prevoyres et des religieux dudit luef, et li quatre eschefiz de la dicte ville, en nomz de la dicte communaultey d’aultre part, ce jour et hore firent li dessus nommez tuiz ansambles supplication et requeste par deuant les dessus nommez officiours et gouuernours de part mondit seigneur, et par la menière que s’ensuyt: «Très chiers seignours, nous hauons entenduz que li taillables de ceste ville d’Arbois que doibuent la taille monseigneur de Flandres welent et porchacent acquérir libertey de la dicte taille, liquel chose nous plaroit moult, saul ce que ce ne fut et tornast en nostre préiudice, quar nous hauons entenduz que li dit taillables vont trahitant et demenant par deuers vous coment vous willessiez accepter les bois dou Chamoy et les fours d’Arbois en lour quictant et affrainchissant de lours dites tailles perpétuelment, lex quels bois et fours sunt li proprietez, li heritaiges et vsaiges de nous dessus nommez et de nox homes de la dicte communaultey, par preuilèges que nos en hauons de nox seignours anciainement, lesquels preuilèges nous vous hauons mostrez et sauez bien la tenour, et par einsi lidit taillables se efforcent de lour affranchir ou préjudice de nous dessus nommey par la figure de ceste cautèle, liquels taillables ne sunt mye plus de six vint, et nos dessus nommey parçonniers et vsagiers des dictz bois et fours sumes plus de mil, einsi que vous le sauez et vehez euidamment, si que, tres chiers seignours, nos dessus nommey, en nomz que dessus, vous requerons et supplions humblement, en nomz de mondit seignour, que vous lesdiz bois et fours, esquels nous tuiz et nos homes hauons nostre droit et nostre vsaige, ne willies retenoir de lour ne accepter, quar ce saroit contre nostre preuilège louquel vous hauez jurez de tenir et garder fermement en nomz de mon dit seigneur et pour luy, en protestant que ceste requeste nous ne façons mie ne entendons à faire ou préiudice de nostre bien amez et redoubtey seignour monseignour de Flandres dessus dit, quar som honour fairiens nous et garderoiens par tout.» Et de ceste requeste et supplication nous li dessus nommey conquérans demandons à vous Guienat Bonate de Monz, clerc, tabellion publique de l’auctorité l’emparaour et tabellion général en la contey de Bourgoigne de part monseigneur li dit conte de Bourgoigne et jurez de la court monseigneur de Besençon à nous par vous estre faict et doney publique instrument en nomz que dessus. Présenz Guillame de la Grange, Guillame de Molprel, Jehan de Poloigney, escoyers, le curez d’Arbois et plusours aultres bones gens à ce tesmoins requis et appellez. Et ego Guido Bonete de Monte, clericus Bisuntinensis diocesis, notarius tabellioque prenominatus, auctoritate premissa curieque predicte juratus, omnibus et singulis premissis dicteque supplicationi sic acte, vna com dictis testibus, interfui presens, presensque publicum instrumentum inde confeci, in hanc formam publicam redegi signoque meo consueto propria manu signaui super hoc requisitus et rogatus. Signé en marge: G. Bonete encloz en vne chiffre apostolicque.